Суна хьалха ю паччахьан инарлин, х1ирех схьавлар долчу бусулба стеган Кундухов Мусан мемуараш. Имам Шемал паччахьан 1едална Ларамен йийсар хилла караваханчул т1аьхьа, нохчаша дехар а дина Нохчийчохь урхалла деш витина вара Кундухов Муса. Цо паччахьан 1едална нохчий махках баьхна Туркойн махка хьажош г1о дира. Инарла Лорис-Меликовс Кишиев Кунта-Хьаьша лоцуьйтуш г1о динарг а иза ву олура. Хетарехь, цо шен мемуарашна юкъадахийтина долу дийцар цунна Курумов Къосума дийцина. Иза чармойн нуц велахь а, г1умких схьавалар долуш вара. Жима волуш шайх Ташо-Хьаьжин эскарехь хилла а вара Къосум. Т1аьхьо оьрсашкахьа ваьллера. Талмаж вара и. Кунта-Хьаьжина т1ехь тергам латтош дика хьовзарна полконикан чин деллера цунна. Т1аьххьар пенсе вахале х1ирийчуьра бусалбанех волчу Кундухов Мусан талмаж хилла вара Курумов Къосум.